सेठ जी अभी भी निद्रा में थे। थोड़ी देर बाद स्वप्न में धर्म वापस आया और बोला, ‘मैं अब तुम्हारे पास ही रहूँगा क्योंकि यहाँ सत्य का निवास है।’ सेठ जी ने प्रसन्नतापूर्वक धर्म का स्वागत किया। उसके तुरंत बाद यश भी लौट आया और बोला, ‘जहाँ सत्य और धर्म है, वहाँ यश स्वतः ही आ जाता है, इसलिए अब मैं भी तुम्हारे साथ ही रहूँगा।’ सेठ जी ने यश की भी आव-भगत की और अंत में माँ लक्ष्मी आयीं। उन्हें देखते ही सेठ जी नतमस्तक होकर बोले, ‘हे देवी! क्या आप भी पुनः मुझ पर कृपा करेंगी?’ ‘अवश्य जहाँ, सत्य, धर्म और यश हों, वहाँ मेरा वास निश्चित है।’ माँ लक्ष्मी ने उत्तर दिया। यह सुनते ही सेठ जी की नींद खुल गयी। उन्हें यह सब स्वप्न लगा, पर वास्तविकता में वह एक कड़ी परीक्षा से उत्तीर्ण हो कर निकले थे।